**Образовање**

**Чајетина**

# **Надлежност и финансирање ЈЛС у сектору образовања**

**Предшколско васпитање и образовање (ПВО) је доминантно у мандату јединица локалне самоуправе (ЈЛС) док за основно и средње образовање ЈЛС финансира текуће одржавање школа[[1]](#footnote-1).** *За све нивое образовања* (предшколско, основно и средње) локални ниво финансира стручно усавршавање запослених, јубиларне награде, превоз запослених; затим превоз деце и њихових пратилаца ради похађања припремног предшколског програма (ППП) на удаљености већој од два километра и ученика основне школе на удаљености већој од четири километра од седишта школе; превоз, смештај и исхрану деце и ученика са сметњама у развоју, без обзира на удаљеност места становања од школе; превоз ученика на републичка и међународна такмичења; заштиту и безбедност деце и ученика и капиталне издатке[[2]](#footnote-2). Остављена је и могућност да ЈЛС могу да се обезбеде средства за превоз ученика средњих школа и ученика који похађају наставу у дуалном образовању који имају пребивалиште на територији јединице локалне самоуправе на удаљености већој од четири километра од школе, односно од просторија послодавца код којег обављају учење кроз рад, као и у случајевима када су школа, односно просторије послодавца код којег ученици обављају учење кроз рад на територији друге јединице локалне[[3]](#footnote-3).

*Финансирање ПВО* је регулисано тако да локалне самоуправе финансирају до 80% од ‘економске цене’ по детету, а родитељи преосталих 20% од цене, од чега се изузимају деца без родитељског старања, деца са сметњама у развоју и инвалидитетом и деца из материјално угроженихпородица[[4]](#footnote-4). За децу без родитељског старања, децу са сметњама у развоју и децу корисника новчане социјалне помоћи (НСП), учешће од 20% се покрива са националног нивоа (Министарство за рад, запошљавање, социјална и борачка питања), а за децу из материјално угрожених породица према критеријумима ЈСЛ ову партиципацију плаћа сама ЈЛС[[5]](#footnote-5). Са националног нивоа финансиран је и четворосатни ППП али само на нивоу зарада за васпитаче који пружају тај програм.

*За основно и средње образовање* јединице ЈЛС обезбеђују средства за материјалне трошкове рада. Према о Правилнику о критеријумима и стандардима за финансирање установе која обавља делатност основног образовања иваспитања[[6]](#footnote-6) други текући расходи (материјални трошкови рада) укључују материјалне трошкове наставе у износу 2,5% бруто плата запослених, трошкове електричне енергије, трошкове воде, грејања, одржавања хигијене, изношења смећа. Према Правилнику о критеријумима и стандардима за финансирање установе која обавља делатност средњег образовања и васпитања, материјални трошкови укључују средства за материјалне трошкове наставе који се утврђују у висини од 5%, а за стручне школе које имају сопствене радионице за практичну наставу у износу од 7% у односу на средства за бруто плате запослених у школи (за неке струке и више, што је детаљно прописано Правилником) и трошкове режије.

ЈЛС такође обезбеђују функционисање Интерресорних комисија (ИРК) и остваривање додатне подршке детету и ученику у складу са мишљењем ИРК, осим оних за које се средства обезбеђују у буџету Републике Србије[[7]](#footnote-7).

ЈЛС могу и да учествују у обезбеђењу средстава за виши квалитет образовања кроз финансирање установа у циљу повећања квалитета у области предшколског, основног и средњег образовања и васпитања, што подразумева побољшање услова образовања и васпитања у погледу простора, опреме и наставних средстава, за остваривање програма који нису основна делатност установе, за исхрану и помоћ деци иученицима[[8]](#footnote-8).

ЈЛС има и друге врло важне надлежности везане за образовање које јединица ЛС индиректно финансира. На пример, јединица локалне самоуправе води евиденцију и обавештава школу и родитеље, односно старатеље о деци која су стасала за упис у ППП и у основну школу[[9]](#footnote-9).

Расходи за образовање у укупном буџету Чајетине су изузетно ниски и не показују значајне промене у посматраном периоду од три године. Она су изразито ниска и у поређењу са просечним издвајањима на подручју Србија – Југ, којем Чајетина припада. Ово важи за сва три нивоа образовања.

Taбелa 1. Расходи за образовање општине Чајетина, укупно и по нивоима образовања (% oд укупног буџета)

|  |  |  |  |  |
| --- | --- | --- | --- | --- |
|  | 2020 | 2021 | 2022 | Просек  Србија - Југ |
| Предшколско (911) | 5,8 | 4,7 | 5,4 | 11,1 |
| Основно (912) | 1,5 | 1,4 | 1,4 | 5,6 |
| Средње (920) | 0,4 | 0,4 | 0,6 | 2,1 |
| Некласификовано,  на др. месту (950) | / | / |  | 0,4 |
| Укупно образовање | **7,7** | **6,5** | **7,4** | **19,1** |

Извор: Стална конференција градова и општина; Напомена: Просек подручја Србија - Југ је из 2022. године

# **Стратешка оријентација и исходи у образовању**

## **Предшколско образовање**

**Оквир 1. Важност предшколског образовања и васпитања (ПВО)**

Поред традиционалне и препознатљиве улоге „чување” деце, последњих година се све више указује на веома важну улогу предшколског образовање и васпитања која подстиче рани развој и образовање деце. Међутим, Стратегија развоја образовања и васпитања до 2030[[10]](#footnote-10) констатује да је свест грађана о васпитној и образовној улози ПВО недовољно развијена, јер се ПВО још увек у већој мери посматра као „систем за чување деце“ предшколског узраста него као део васпитно-образовног система РС.

У претходној деценији дошло је до значајног повећања обухвата ПВО – за јаслени узраст са само 13% у 2010. години на преко 34% у 2021., за узраст 3 године до поласка у ППП са само 47% у 2010. години на oко 66% у 2021. години, а обухват ППП порастао је са 87% у 2010. години порастао је на преко 97% у 2021. Средњорочни план МПНТР предвиђа врло благо повећање до 2024. **И поред тога обухват ПВО у Србији је још увек далеко од ЕУ просека где је за узраст 4+ у 2018. години износио чак 94,8%** што је веома близу постављеног циља у ЕУ 2020. од 95%[[11]](#footnote-11).

Стратешко опредељење Србије је повећање обухвата деце ПВО. Стратегијом образовања до 2020. године било је предвиђено да обухват деце узраста од 0,5 – 3 година износи 30%; да се за сву децу узраста од 4 – 5,5 година обезбеде бесплатни скраћени (полудневни) програм у току једне школске године што значи потпун обухват деце тог узраста; и потпуни обухват деце узраста од 5,5 – 6,5 година укључених у припремни предшколски програм. Такође, предвиђен је знатно правичнији систем који ће омогућити значајно већи обухват све деце и посебно деце из маргинализованих група која остварују право приоритета при упису. Сем циљаног обухвата деце јасленог узраста, остали циљеви нису постигнути.

Стратегија 2030. констатује да је ”у 2019/20. години 6.902 деце је остало неуписано због попуњености капацитета, упркос значајном повећању капацитета предшколских установа (ПУ) и повећаног броја објеката. У контексту праведности *и даље су приметне две негативне појаве: разлике између јединица локалне самоуправе (ЈЛС) у погледу обухвата деце уопште и обухвата деце из ромских насеља у Републици Србији која су у најмањој мери укључена у ПВО*”[[12]](#footnote-12). Такође, Стратегија констатује да ”развој диверсификованих програма ПВО још увек није задовољавајући – ЈЛС још увек нису преузеле одговорност за развој кратких висококвалитетних диверсификованих програма, често због недостатка финансијских средстава али и због неразумевања важности ових програма за повећање обухвата и праведности ПВО”.

Стратегије развоја образовања и васпитања у Републици Србији до 2030. године планира обухват деце јасленог узраста од 38%, обухват деце од 3 до 5,5 (до поласка у ППП) од 75% и обухват ППП-ом од 98%[[13]](#footnote-13). **Дакле, повећање обухвата ПВО остаје стратешки приоритет.**

Пракса показује да обавезност програма као и финансирање зарада са националног нивоа доводи до скоро потпуног обухвата, што је и био случај са припремним предшколским програмом – ППП. Ипак, имајући у виду доказане користи од предшколског образовања и васпитања, повећање обухвата би требало да буде стратешки правац и циљ сваке општине.

Потпун обухват не значи нужно да сва деца похађају искључиво целодневне програме **већ је потребно изградити флексибилан систем који поред целодневних програма нуди и полудневне програме као и специјализоване програме предшколског образовања.**

У том смислу, формулација «недовољни капацитети ПВО» у овом документу не значи нужно да је потребно изградити нови вртић, поготово имајући у виду негативне демографске трендове већине општина у Србији, већ је потребно да се ради на осмишљавању програма који би користили постојеће инфраструктурне капацитете (нпр. користити вишак капацитета у школама, организовати мобилне вртиће по узору на УНИЦЕФ пилот пројекте и слично).

Такође, у Студији УНИЦЕФ-а из 2012. године се наводи да и родитеље треба боље упознати са предностима предшколског образовања. “Осим недостатка физичких капацитета и трошкова који проистичу из похађања предшколског образовања, што представља препреке у достизању већег обухвата, више од половине родитеља не препознаје значај предшколског образовања за развој своје деце”.

**Обухват деце предшколским образовањем и васпитањем у Чајетини се из године у годину значајно повећава** (Графикон 1.). Обухват деце јасленог узраста за тринаест година је дуплиран, да би у 2022. години достигао чак 57%, дакле далеко изнад националног циља предвиђеног чак за 2030. годину. Са друге стране, обухват деце вртићког узраста (3 године до поласка у ППП) је већ 2010. био на изузетно високом нивоу , а тренутно је у фази опоравка највероватније од ударца задатог пандемијом COVID вируса. Тренд обухвата ППП-ом бележи нелогичне вредности у последњих 6 година, чији би узрок ваљало утврдити. Могуће да је у питању методолошка слабост, похађање вртића од стране становника локалних општина и сл.

Графикон 1. Tренд обухвата деце ПВO (у %), за период 2010-2022.

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

**Оквир 2. Методолошки недостаци праћења обухвата на нивоу локалних самоуправа**

Податке о обухвату на локалном нивоу треба узети са резервом, на шта и указује обухват који је виши од 100% али и нижи од реалности из методолошких разлога. Разлози могу бити следећи: а) када се посматра обухват број деце у ППП се узима у целини без обзира на узраст (што значи да се ту могу наћи и деца која кренула раније/касније у ППП у односу законски одређену генерацију; б) школска генерација се одређује од 1. марта а у демографским подацима од 1. јануара, па је питање да ли статистика ради ту врсту усаглашавања; в) када се подаци посматрају на локалном нивоу проблеми могу да настану услед миграција и неажурираних података становништва, затим када су општина близу једна другој могуће је да деца живе у једној општини а похађају програм у другој. И на крају увек код показатеља са малим апсолутним вредностима, што може бити случај код општина, релативне вредности могу да покажу велике промене које су у апсолутном износу заправо мале.

Слично, и подаци на пример о одустајању од школовања (види Оквир 5. за индикаторе основног и средњег образовања) могу да буду последица миграција а не заиста одустајања од школовања деце. Ови подаци чак и на националном нивоу могу да буду узроковани миграцијама, али на локалном нивоу то је још израженије.

**Обухват деце ПВО је изузетно висок за сва три нивоа узраста**. Поређење трогодишњег просека[[14]](#footnote-14) показује да је обухват деце ПВО изнад просека не само на подручју Србија-Југ којем Чајетина припада него и у поређењу са националним циљевима за 2030 који су већ постигнути!

Графикон 2. Обухват деце ПВО (у %), пресек за период 2020-2022.

Извор: Трогодишњи просек калкулација аутора на бази података Републичког завода за статистику, ДевИнфо база.

**Оквир 3. УН циљеви одрживог развоја – Циљ 4. Обезбедити инклузивно и квалитетно образовање и промовисати могућност целоживотног учења**

У контексту УН циљева одрживог раста, потциљ 4.2 До краја 2030. обезбедити да све девојчице и дечаци имају приступ квалитетном развоју у раном детињству, бризи и предшколском образовању како би се припремили за основно образовање посебно је важан за ниво локалних самоуправа.

Национални циљеви дефинисани Стратегијом образовања 2030. су повећање обухвата и доступности ПВО на 38% за јаслени узраст, 75% за узраст од 3-5,5 (полазак у ППП) и обухват 98% ППП-ом. И поред стабилног раста, обухват деце ПВО је и даље испод просека ЕУ и постављених националних циљева а посебан проблем је повећање обухвата на уштрб квалитета.

Поред већ дефинисаног индикатора 4.2.2 Стопа учешћа у организованом учењу (годину дана пре званичног узраста за упис у основну школу), што је заправо обухват ППП-ом (припремним предшколским програмом), треба посматрати и индикаторе обухвата деце током читавог ПВО, од јасленог узраста до ППП.

Локални циљеви:

* Повећање обухвата деце јасленог узраста **на преко 30% до 2030. године;**
* Повећање обухвата деце вртићког узраста **на преко 70 % до 2030. године;**
* Повећање правичности – већи обухват деце из руралних и ромских насеља као и деце са сметњама у развоју.
* **Потпуни обухват ППП-ом укључујући и маргинализоване групе;**

Потребне локалне иницијативе:

* Проширење јаслених капацитета;
* Проширење вртићких капацитета;
* Увођење полудневних програма и других флексибилних програма;
* Кампања подизања свести значаја ПВО.

**И поред врло високог обухвата, капацитети ПВО и даље нису довољни** (Табела 2). Одређен број деце је примљен преко капацитета, што нарушава квалитет програма. Капацитети су значајани у ванградским насељима једнако као и у градским, што је посебно похвално.

Табела 2. Предшколско образовање – капацитет, 2021. година

|  |  |  |  |
| --- | --- | --- | --- |
|  | Укупно | Градска насеља | Остала насеља |
| Примљени | 588 | 187 | 401 |
| Уписани преко капацитета | 52 | 19 | 33 |
| Нису примљени због попуњености капацитета | 0 | 0 | 0 |

Извор: ДевИнфо база - профили општина (примарни извор Статистика образовања RZS), Републичког завода за статистику.

**У понуди ПВО доминира класичан целодневни програм.** Пре похађања ППП-а, деца у Чајетини која иду у јаслице или вртић, похађају искључиво целодневни боравак. Тако се, у складу са растом обухвата деце вртићког узраста, процентуално повећавао током посматране три године број деце која крећу у целодневни ППП.(Табела 3)

Taбелa 3. Деца у предшколском образовању према дужини дневног боравка (у %), за период 2020─2022.

|  |  |  |  |
| --- | --- | --- | --- |
|  | 2020 | 2021 | 2022 |
| До 6 сати дневно | 0,0 | 0,0 | 0,0 |
| До 6 сати дневно 3 пута недељно | 0,0 | 0,0 | 0,0 |
| Од 9 до 12 сати | 76,0 | 80,3 | 78,6 |
| У ППП 4 сата | 14,1 | 8,8 | 8,1 |
| У ППП целодневни боравак | 9,9 | 10,9 | 13,3 |
| Укупно | **100** | **100** | **100** |

Извор: ДевИнфо база – профили општина (примарни извор Статистика образовања RZS), Републичког завода за статистику.

**Око 60% родитеља плаћа пун износ учешћа** **у трошковима ПВО** што је нешто више од просека Србије где око 57-59 % плаћа пуну цену боравка у ПВО (Графикон 3.).

Графикон 3. Деца у предшколском образовању према учешћу родитеља у трошковима које родитељи плаћају (у %), за период 2018-2020.

Извор: ДевИнфо база – профили општина (примарни извор Статистика образовања RZS), Републичког завода за статистику.

## **Oсновно образовање**

**Оквир 4. Стратешки циљеви основног образовања**

Стратегија образовања до 2020. предвиђала је да «до 2020. године сви дечаци и девојчице законом предвиђеног школског узраста (минимално 98% генерације), без обзира на социо-економске, здравствене, регионалне, националне, језичке, етничке, верске и друге карактеристике, обухваћени су квалитетним основним образовањем и васпитањем из којег осипање није веће од 5% (тј. завршава основну школу 93% генерације), не само на националном нивоу већ и за категорије деце из осетљивих група (сеоска, ромска, сиромашна деца и деца са инвалидитетом и сметњама у развоју)» (Влада РС, 2012:29).

Циљеви из Стратегије 2020 су добрим делом остварени, а Стратегија образовања до 2030. предвиђа потпун обухват основним образовањем, побољшање квалитета образовање, оптимизацију мрежа основних школа.

**У Чајетини постоје 3 матичне основне школе са 7 подручних (издвојених) одељења.** Ниједна матична школа се не налази у градском насељу, али зато на територији града постоји једно подручно одељење. Три матичне школе са 6 подручних одељења су смештени у ванградским насељима, што је неуобичајено али је Чајетина врло разуђена општина са доминантно сеоским становништвом.

Графикон 4. Oсновне школе према типу насеља, у 2022. години

Извор: ДевИнфо база – профили општина, Републичког завода за статистику.

**Просечан број ученика у матичним основним школама је низак**, нарочито у поређењу са просеком за подручје Србија - Југ. С друге стране, **просечан број ученика у подручним одељењима (објектима) је доста виши** у односу на подручје Србија - Југ (Табела 4).

Taбелa 4. Просечан број ученика у основним школама у 2022. години

|  |  |  |
| --- | --- | --- |
|  | Чајетина | Србијa - Југ |
|  | ***Матичне школе*** | |
| Нижи разреди I-IV | 88,33 | 153,36 |
| Виши разреди | 107,33 | 180,25 |
|  | ***Подручна одељења (објекти)*** | |
| Нижи разреди I-IV | 32,14 | 13,71 |
| Виши разреди V-VIII | 26,00 | 6,16 |

Извор: ДевИнфо база – профили општина, Републичког завода за статистику.

**Нето стопа обухвата основним образовањем је годинама била изнад 100% да би у 2022. пала на 96%.** Овај пад се може тумачити методолошким разлозима, пре свега Пописом 2022. године.

Графикон 5. Нето стопа обухвата основним образовањем (у %), за период 2010-2022.

Извор: Републички завод за статистику, ДевИнфо база.

**Oквир 5: Индикатори основног/средњег образовања**

Индикатори за праћење образовања нису сасвим једноставни за разумевање и неки од њих могу бити збуњујући. На пример, стопа завршавања основне школе која је мања од 100% не значи да је дошло до одустајања од школовања већ да нису сва деца која су према узрасту требало да заврше школу то и и учинила. Дакле стопа завршавања школе и стопа одустајања од школовања се не сабирају до 100%. Доле су наведене тачне дефиниције индикатора које користимо у анализи.

*Нето стопа обухвата основним образовањем -* однос броја ученика старости 7-14 година уписаних у редовне основне школе и генерације деце предвиђене за похађање основног образовања (процењен број деце 7-14).

*Обухват деце средњим образовањем* - однос броја ученика уписаних у средње школе и броја деце одговарајуће старосне групе (15-18) с тим што се овај податак не води за локални ниво.

*Стопа завршавања основне/средње школе* - однос укупног броја ученика који успешно заврше (положе) последњи разред основне школе без обзира на годиште и укупног броја деце из популације узраста за званични завршетак основне школе.

*Стопа одустајања од школовања у основном/средњем образовању* представља разлику у броју ученика основних/средњих школа на почетку школске године и броја ученика на крају школске године у односу на број ученика на почетку школске године.

Вредности ових индикатора могу бити нелогични и неадекватни услед методолошких проблема везаних за њихово праћење како на националном, али посебно на локалном нивоу (види Оквир 2.)

**Стопа одустајања од школовања у основном образовању је до 2021. године била претежно нижа у односу на просечни тренд на подручју Србија - Југ**. Ваљало би утврдити разлог екстремног повећања стопе (1,6%) у наведеној години. У 2022. години стопа одустајања је била нула.

Графикон 6. Стопа одустајања од школовања у основном образовању (у %), за период 2010-2020.

Извор: Републички завод за статистику, ДевИнфо база.

Стопа завршавања основне школе за трогодишњи период је нижа него што је то уобичајено у подручју којем општина припада из ралога што 2021. година битно снижава просек а у позадини може бити исти разлог као и за високу стопу одустајања од школовања те исте године.

Графикон 7. Стопа завршавања основне школе (у %), трогодишњи просек за период 2020-2022.

Извор: Републички завод за статистику, ДевИнфо база.

**Средње образовање**

**У општини Чајетина налази се једна установа чија је делатност средњошколско образовање.** У питању је Угоститељско-туристичка школа која нуди 120 места на смеровима туристичко-хотелијерски техничар, кулинарски техничар, економски техничар, кувар и конобар.

Стопа одустајања од школовања у средњем образовању смањује се од 2018 године и не прати тренд који постоји на подручју Србија - Југ. Треба имати у виду да је у питању само једна установа са релативно малим бројем ученика па је самим тим и поређење релативних вредности као што је стопа одустајања може бити методолошки проблематично.

Графикон 8. Стопа одустајања од школовања у средњем образовању (у %), за период 2010-2022.

Извор: Републички завод за статистику, ДевИнфо база.

# **Закључак и препоруке**

Обухват деце предшколским образовањем и васпитањем у Чајетини се из године у годину значајно повећавао. За десет година обухват деце јасленог узраста је више него дуплиран, да би у 2020. години достигао невероватних 40% што је већ на нивоу националних циљева за 2030. годину. Слична је ситуација и са обухватом деце вртићког узраста који је такође константно растао, посебно у период од 2010. до 2012. године а сада је виши од 80%. Ово посебно изненађује имајући у виду расходе за ПВО који су изузетно ниски гледано као учешће у буџету, али је буџет општине компаративно већи по глави становника у поређењу са осталим општинама па то може бити објашњење.

Међутим и поред врло високог обухвата, капацитети ПВО и даље нису довољни. Одређен број деце је примљен преко капацитета, што свакако нарушава квалитет програма. Оно што је посебно добро је што постоје значајни капацитети у ванградским (осталим) насељима, али и ту је око 8% деце примљено преко капацитета.

У понуди ПВО постоји искључиво класичан целодневни програм а четворочасовни само за полазнике ППП.

Предшколско васпитање и образовање је изворна надлежност ЈЛС где је она у потпуности одговорна како за финансирање тако и организацију рада, па су кључне препоруке везане за ову област. Обухват ПВО је врло висок, посебно за јаслени узраст и имајући у виду релативно мала издвајања из буџета. Следећи кораци могу бити пре свега повећање капацитета да се би се у потпуности елиминисало уписивање преко капацитета а потом увођење краћих програма који би били намењени оној деци којима није неопходно чување већ превасходно рани развој и социјализација. Овде увек треба размишљати и о просторним капацитетима као што су на пример школе које нису попуњене. Такође, треба даље радити на квалитету програма, промоцији важности предшколског образовања, инклузивном образовању у предшколским установама и слично.

Што се тиче основног образовања нето стопа обухвата је на нивоу просека Србије и подручја Србија-Југ.

Врло важно је и инклузивно образовања, посебно имајући у виду да рад Интерресорних комисија и додатне подршке је у надлежности ЈЛС. У недостатку података потребан је детаљнији увид који је обухват деце која су у инклузивном образовању и у подршку коју им општина пружа.

1. Надлежност финансирања образовања је оквирно регулисана Законом о основама система образовања и васпитања (ЗОСОВ), “Службени гласник РС” бр. 88/2017, 27/2018 - др. закон, 10/2019, 27/2018 - др. закон 6/2020 и 129/2021). [↑](#footnote-ref-1)
2. Члан 108. ЗОСОВ уређује одговорност установе за безбедност деце и ученика, односно да установа доноси акт којим прописује мере, начин и поступак заштите и безбедности деце и ученика за време боравка у установи и свих активности које организује установа, у сарадњи са надлежним органом ЈЛС, које је дужна да спроводи. [↑](#footnote-ref-2)
3. ЗОСОВ, Члан 189. [↑](#footnote-ref-3)
4. Члан 50. Закона о предшколском васпитању и образовању. [↑](#footnote-ref-4)
5. Закон о финансијској подршци породици са децом , члан 34.-37. [↑](#footnote-ref-5)
6. „Службени гласник РС", бр. 72/2023. [↑](#footnote-ref-6)
7. ПРАВИЛНИК о додатној образовној, здравственој и социјалној подршци детету, ученику и одраслом "Службени гласник РС", број 80 од 24. октобра 2018 ближе одређује рад ИРК И додатну подршку. [↑](#footnote-ref-7)
8. Члан 190. ЗОСОВ регулише ову могућности. [↑](#footnote-ref-8)
9. Члан 17. ЗОСОВ уређује да ЈЛС води евиденцију и обавештава предшколску установу, односно основну школу која остварује припремни предшколски програм о деци која су стасала за похађање припремног предшколског програма, у складу са посебним законом. [↑](#footnote-ref-9)
10. Стратегија је усвојена у јуну 2021. године <https://mpn.gov.rs/kategorija_dokumenata/strategije/> [↑](#footnote-ref-10)
11. Ибид. [↑](#footnote-ref-11)
12. Ибид, стр. 20

    Ибид, стр. [↑](#footnote-ref-12)
13. Овај циљ је практично већ остварен имајући у виду да је почетна вредност из 2020. године 97,36%. Тиме се имплицитно признаје одустајање од обухвата маргиналних група. [↑](#footnote-ref-13)
14. Трогодишњи просек је рађен да би се ублажио проблем флуктуације података на општинском нивоу [↑](#footnote-ref-14)